СТАНОВИЩЕ

От

Проф. д-р Александър Николов Николов

СУ „Св.Климент Охридски“, ПН 2.2 История и археология (Средновековна история)

Върху научните трудове за участие в конкурс за заемане на академичната длъжност „доцент“ по ПН 2.2 История и археология, (Средновековна обща история- Западният модел на управление в Егея- франки и венецианци XIII-XV в. ) обявен в ДВ бр. 65/28.07.2023 г. от СУ „Св. Климент Охридски“, за нуждите на Катедра „Стара история, тракология и средновековна история“, Исторически факултет, с единствен кандидат гл. ас. д-р Никола Романов Дюлгеров

 **Оценка за съответствие с минималните национални изисквания на ЗРСРАБ и изискванията на ПУДСУ.**

Проверката на данните, представени от кандидата, показва, че минималните национални изисквания на ЗРАСРБ и изискванията на ПУДСУ са спазени и процедурата е напълно легитимна. Кандидатът отговаря на условията за участие в процедурата за заемане на академичната длъжност „ДОЦЕНТ“, като постигнатите показателите напълно покриват необходимите условия.

**Изследователска дейност и резултати**

 Единственият кандидат гл.ас. д-р Никола Романов Дюлгеров завършва специалност „История“ през 2002 г. в СУ „Св. Климент Охридски“ с придобита степен „магистър“. Специализира в Катедрата по история на Византия и балканските народи. Получава и педагогическа правоспособност като „Учител по история“. През 2007 г. защитава успешно докторска дисертация на тема „Анжуйските владения на Балканите“, в Историческия факултет на СУ „ Св. Климент Охридски“. (Катедра по история на Византия и балканските народи). През 2006 г. започва работа като учител по „История и цивилизации“ в IX Френска езикова гимназия „Алфонс дьо Ламартин“,- гр. София. През 2010 г. печели конкурс за главен асистент по средновековна обща история към Катедра по стара история, тракология и средновековна история, ИФ, СУ „ Св. Климент Охридски“, където работи и до днес. Води редица общи и специализирани курсове в областта на средновековната обща история в бакалавърските програми на ИФ, а също и в магистърската програма „Античност и Средновековие“ и МП „Педагогика на обучението по география и история“. Специализирал в университета в Янина, Гърция, участвал и в редица преподавателски мобилности по програма „Еразъм“ и в редица научни и образователни обучителни проекти за работа с учители. Кандидатът владее отлично френски (вкл. старофренски), английски и руски език. Има сериозни познания по латински и старогръцки език. Член е на Асоциацията на византинистите и медиевистите в България и на Асоциация „Медиевалиа“.

**Описание на научните трудове:**

Кандидатът, Никола Дюлгеров, е представил внушителен общ списък с публикации, който включва три монографии, 13 студии и статии (от тях една на френски език), глава от колективна монография. Участвал е също в написването на три учебника и 11 учебни помагала за средното училище. Представени са и две научно-популярни публикации.

За конкурса кандидатът е представил отделен списък от седем публикации, който включва трите му монографии, от 2021, 2022 и 2023, една студия и три статии, издадени в реномирани издания и сборници.

Основен труд, представен тук, е монографията „Западният модел на управление в Егея - франки и венецианци (ХIII - XV в.)“. София: УИ "Св. Климент Охридски" 2023, ISBN (твърда подвързия): 978-954-07-5802-2 ISBN (PDF): 978-954-07-5803-9. В нея авторът представя в сравнителен план особеностите на двата модела, наложени в латинските владения на Балканите след Четвъртия кръстоносен поход и тяхната еволюция в разглеждания период. Във владенията на „франките“първоначално се установяват отношения, които са до голяма степен повлияни от феодалния модел, съществуващ в Западна Европа, а местното гръцко население е оставено до голяма степен извън управлението на териториите и е третирано като покорено население, подложено на икономически и религиозен гнет. Впоследствие моделът се променя, местните гръцки първенци „архонтите“ са допуснати отчасти до управлението, а в Ахая се достига дори до доста висока степен на взаимодействие между двете общности. Във венецианските владения Републиката прилага по-гъвкави форми на управление, характерни въобще за нейните колониални владения. Тя също е принудена, с оглед на нарастващите заплахи през XIV и XV в. да направи значителни концесии на местното население и да отмени редица рестриктивни закони. В крайна сметка, и в двата случая, „франкските“ и венецианските власти проявяват значителна изобретателност в стремежа за запазване на властта си в една все по-неблагоприятна външно- и вътрешнополитическа среда, особено след 1261 г. , възстановяването на Византия и засилващия се натиск на османските турци през XIV и XV в.

Втората представена монография, издадена през 2022 г. е посветена на военните кампании на Карл Велики. В нея Никола Дюлгеров е обобщил опита си като преподавател по средновековна обща история, където темата за Каролингската империя и нейното възникване е една от централните теми. Последователно и подробно са разгледани военните кампании на Карл Велики в резултат на които се оформя първата средновековна империя в Западна и Централна Европа, която се опира на идеята за „renovatio“ на Римската империя. Голямо внимание и всъщност приносната част е свързана с тактиката и стратегията на военните походи и кампании, а също и на държавническия и пълководчески талант на самия франкски владетел. Специално внимание авторът обръща и на някои по-малко известни кампании като тази срещу бретонците и войната с аварите, която има отношение и към българската средновековна история. Никола Дюлгеров потвърждава тезата, че основният удар срещу Аварския хаганат е нанесен именно от франките, а българският владетел Крум се възползва от този погром, за да овладее трайно източната част от някогашна Авария, превръщайки България в съсед на Франкската империя.

Третата монография, представена за конкурса, е посветена на владенията на династията Анжу на Балканите и е въз основа на докторската дисертация на кандидата. Последователно и в сравнителен план са разгледани особеностите на анжуйското управление в Албанското кралство, Епир и Морея, като са отчетени отделните локални особености, времетраенето и стабилността на анжуйската власт в разглежданите територии и специфичните отношения с местното население. Ценен принос е изясняването на ролята на Кларенца като столица на Морейския принципат, наред с множество други ценни наблюдения и обобщения по темата.

В четирите представени публикации са разгледани отделни теми от историята на латинското и венецианско присъствие на Балканите. Първата от тях е посветена на действията на солунския крал Бонифас дьо Монфера след създаването на Латинската империя в балканския ареал. Втората статия е посветена на статута на принципата Морея през XIII в. Останалите две статии изясняват въпроси, свързани с присъствието на Венеция на Балканите- по- специално на остров Крит и отношенията на Венеция с Валонското княжество в дн. Албания.

Като цяло Никола Дюлгеров се разкрива като един напълно оформен и прецизен изследовател на въпроси, както от общата средновековна история, така и най-вече на теми, свързани със западноевропейското проникване и присъствие на Балканите, в т-нар. „византийски“ ареал. Цитируемостта на неговите изследвания и безспорните приноси, отразени вярно и в приложените документи към конкурса, свидетелстват за изключителна фокусираност и целенасоченост на неговите научни търсения в теми, които са били засягани и от други автори, но често пъти в контекста на други, по-големи теми или пък в недостатъчна дълбочина.

 **Заключение:**

От всичко изложено дотук можем да обобщим, че гл. ас. д-р Никола Романов Дюлгеров, единствен кандидат, отговаря напълно на критериите и изискванията за заемане на академичната длъжност“ доцент“, съобразно минималните национални изисквания и изискванията на Правилника на СУ „ Св. Климент Охридски“. Неговата научна продукция, преподавателска и проектна дейност свидетелстват за висок професионализъм и значителни научни постижения в областта на средновековната археология. Затова подкрепям убедено и гласувам положително с „Да“ за кандидатурата на гл. ас. д-р Никола Романов Дюлгеров за заемане на академичната длъжност „доцент“.

Дата…15 ноември 2023 г.………. Подпис: